اؤزبکیستان و تاجیکیستان آراسین‌داکی 9 سرحد کئچید منطقه‌سی 10 ایلدن سونرا یئنی‌دن آچیلدی.
ایکی اؤلکه آراسین‌داکی "کارتپه"، "کوش کنت"، "اوچ تورگان"، "هاواستاباد"، "بکاباد"، "پاپ"، "راوات"، "گول باهار" قارایولو و "آموزانگ" دمیر یولو سرحد کئچید منطقه‌لری‌نین یئرلشدیک‌لری بؤلگه‌لرده همین مقصدله مراسیم کئچیریلدی.
مراسیمده ایکی اؤلکه‌دن چوخ سایدا وطنداش ایشتیراک ائتمیش‌دیر.
آموزانگ دمیر یولون‌دان ایلک قاتار سفری مارس‌ین 7-دن اعتباراً باشلایا‌جاق.
اؤزبکیستان خاریجی ایشلر ناظیرلیگی‌نین آچیقلاماسیندا بیلدیریلیب کی، سرحد کئچید منطقه‌لری‌نین آچیلماسی ایکی اؤلکه خالق‌لاری آراسین‌داکی قارداش‌لیق موناسیبت‌لری‌نین اینکیشاف ائتدیریلمه‌سینه و ایکی اؤلکه آراسین‌داکی یاخین قونشولوق و قارشی‌لیق‌لی ماراق‌لارا اساس‌لانان علاقه‌لرین ده گوجلندیریلمه‌سینه اؤز تحفه سینی وئره‌جک.
قئید ائدک کی، کئچن ایل ایکی اؤلکه آراسیندا 25 ایلدن سونرا اوچاق سفرلری یئنی‌دن باشلادیلمیشدی.
ایکی اؤلکه آراسیندا داها اول 16 سرحد کئچید منطقه‌سی فعالیت گؤستریردی، 9 سرحد کئچید منطقه‌سی‌نین آچیلماسی ایله بو رقم 25-ا چیخدی.
اؤزبکیستان تاجیکیستانین قورماق ایستهدیگی هیدروالکتریک سانترالین علیهینه اولدوغو اوچون ایکی اؤلکه آراسیندا بحران باش وئرمیش و 2005-2008-جی ایللر آراسیندا بیر سیرا سرحد کئچید منطقه‌سی باغلانمیشدی.
